B4-0326/96

Ψήφισμα σχετικά με τη ραδιοτηλεοπτική αναμετάδοση αθλητικών εκδηλώσεων

Το Ευρωπαϊκό Κοινοβούλιο,

Α. λαμβάνοντας υπόψη ότι το κόστος των δικαιωμάτων ραδιοτηλεοπτικής αναμετάδοσης αθλητικών γεγονότων φθάνει σε επίπεδα που μόνον στα πλουσιότερα κανάλια επιτρέπεται η επιτυχής πλειοδότηση για την απόκτησή τους,

Β. λαμβάνοντας υπόψη ότι το άρθρο 9 της Σύμβασης του Συμβουλίου της Ευρώπης για τη διασυνοριακή τηλεόραση δεσμεύει τα συμβαλλόμενα μέρη της Σύμβασης να «μεριμνούν προκειμένου να προστατεύεται το δικαίωμα του κοινού στην πληροφόρηση από την εκ μέρους ενός αναμεταδότη άσκηση αποκλειστικών δικαιωμάτων μετάδοσης ή αναμετάδοσης ... μιας εκδήλωσης ιδιαίτερου ενδιαφέροντος για το κοινό, που έχει ως αποτέλεσμα να στερείται ένα μεγάλο τμήμα του κοινού, σε ένα ή περισσότερα από τα συμβαλλόμενα μέρη, της δυνατότητας παρακολουθήσεως της εν λόγω εκδηλώσεως από την τηλεόραση», όπου η έννοια μιας εκδηλώσεως «μεγάλου ενδιαφέροντος» για το κοινό συμπεριλαμβάνει και τα αθλητικά γεγονότα τα οποία συγκεντρώνουν το γενικότερο ενδιαφέρον σε ένα ή περισσότερα κράτη μέλη,

Γ. λαμβάνοντας υπόψη ότι η γενική θέση της ΓΔ ΙV της Επιτροπής των Ευρωπαϊκών Κοινοτήτων είναι ότι τα αποκλειστικά δικαιώματα μεταδόσεως για την τηλεοπτική κάλυψη αθλητικών γεγονότων πρέπει να είναι περιορισμένης διαρκείας (π.χ. για μία ποδοσφαιρική περίοδο), να μπορούν όμως να ανανεωθούν[semigr ] και ότι εάν τα δικαιώματα αυτά είναι για μεγαλύτερες περιόδους τότε απαιτούνται ειδικοί λόγοι εξαιρέσεως. (Επί παραδείγματι, υπήρξε εξαίρεση για περίοδο πέραν της τριετίας για να μπορέσει το BSkyB να αναπτύξει δορυφορική μετάδοση με λήψη απευθείας κατ' οίκον),

Δ. λαμβάνοντας, εντούτοις, υπόψη ότι υπό τις επικρατούσες συνθήκες ανταγωνισμού τα μακράς διάρκειας συμβόλαια αποτελούν την καλύτερη εγγύηση για τα μη συνδρομητικά κανάλια ότι θα αναμεταδίδουν σημαντικά αθλητικά γεγονότα κατά τρόπο που να καθιστά δυνατή την τηλεθέαση τους από ολόκληρο τον πληθυσμό,

Ε. έχοντας υπόψη ότι ο διοργανωτής ενός αθλητικού γεγονότος κανονικά κατέχει τα τηλεοπτικά δικαιώματα και έτσι αποφασίζει να εγγυηθεί την αποκλειστικότητα σε έναν σταθμό[semigr ] ότι οι οργανισμοί τηλεοπτικώς μεταδιδομένων αθλητικών γεγονότων πρέπει να εκμεταλλευθούν την αγορά αυτή προκειμένου να αποκτήσουν μεγαλύτερα έσοδα λόγω των διαρκώς αυξανομένων δαπανών για αθλητικές υποδομές και των μισθών των επαγγελματιών αθλητών και αθλητριών,

ΣΤ. έχοντας υπόψη ότι τα αποκλειστικά δικαιώματα αναμετάδοσης αποτελούν αναπόσπαστο τμήμα της κανονικής λειτουργίας της υψηλά ανταγωνιστικής αγοράς αναμεταδόσεων και θεωρούνται η κινητήρια δύναμη όσον αφορά τη δημιουργία εσόδων τόσο για τους αθλητικούς οργανισμούς όσο και για τους τηλεοπτικούς σταθμούς[semigr ] ότι η αποκλειστικότητα αυτή οδήγησε στην αύξηση των αθλητικών αναμεταδόσεων και του αριθμού των διαφόρων αθλημάτων που μεταδίδονται τηλεοπτικώς, ιδίως με την αύξηση των αναμεταδιδομένων λιγότερο δημοφιλών αθλημάτων,

Ζ. λαμβάνοντας υπόψη ότι το αυξανόμενο κόστος καθιστά πιθανότερο το ενδεχόμενο τα αποκλειστικά δικαιώματα μετάδοσης των σημαντικότερων αθλητικών γεγονότων, όπως οι Ολυμπιακοί Αγώνες ή το Παγκόσμιο Κύπελο Ποδοσφαίρου, να παραχωρηθούν σε εμπορικούς αναμεταδότες που εκμεταλλεύονται συνδρομητικά κανάλια ή που δεν έχουν καθολική εμβέλεια στη χώρα από την οποία έχουν λάβει άδεια λειτουργίας,

Η. λαμβάνοντας υπόψη ότι, αν συμβεί αυτό, η τηλεθέαση των σημαντικότερων αθλητικών γεγονότων θα είναι δυνατή μόνο σε εκείνους τους πολίτες της Ένωσης που έχουν πρόσβαση σε κανάλια που παρακολουθούνται μόνο με την καταβολή συνδρομής ή σε ορισμένες περιοχές της χώρας τους, και όχι σε άλλες,

Θ. λαμβάνοντας υπόψη ότι τα κρατικά κανάλια, στα περισσότερα κράτη μέλη της Ευρωπαϊκής Ένωσης έχουν τη συγκεκριμένη υποχρέωση να διασφαλίζουν ότι η αναμετάδοση των σημαντικότερων αθλητικών γεγονότων πραγματοποιείται χωρίς χρέωση και προς ολόκληρο τον πληθυσμό,

Ι. έχοντας υπόψη ότι τα γενικά μη συνδρομητικά ιδιωτικά κανάλια πληρούν επίσης τις προϋποθέσεις ώστε να εγγυώνται την αναμετάδοση των αθλητικών αυτών γεγονότων[semigr ]

ΙΑ. λαμβάνοντας υπόψη ότι η EBU (Ευρωπαϊκή Ραδιοτηλεοπτική Ένωση), μέσω της σύναψης συμφωνίας με τη ΔΟΕ, έχει επιτύχει να διασφαλίσει τη δυνατότητα, αφενός, σε ολόκληρο τον πληθυσμό να παρακολουθήσει άνευ χρέωσης αναμεταδόσεις μέχρι το 2008 και, αφετέρου, στις υποψήφιες για ανάληψη αθλητικών διοργανώσεων πόλεις να συντάσσουν, στο εξής, λογικότερες και πιο εφαρμόσιμες προσφορές, και, ακόμη, να βελτιώσει την οικονομική σταθερότητα για τα επόμενα χρόνια όλων των συμμετεχόντων στο Ολυμπιακό Κίνημα,

ΙΒ. λαμβάνοντας υπόψη ότι έχει ήδη υποβληθεί μια ιδιαίτερα υψηλή προσφορά για την απόκτηση των αποκλειστικών δικαιωμάτων αναμετάδοσης στην Ευρώπη των καλοκαιρινών και χειμερινών Ολυμπιακών Αγώνων για τα έτη 2000 και 2008 εκ μέρους επιχείρησης συνδρομητικών καναλιών,

Το Ευρωπαϊκό Κοινοβούλιο,

1. θεωρεί ουσιώδους σημασίας το δικαίωμα πρόσβασης όλων των θεατών στα κύρια αθλητικά γεγονότα όπως και στο δικαίωμα ενημέρωσης[semigr ]

2. χαιρετίζει την απόφαση της Διεθνούς Ολυμπιακής Επιτροπής η οποία αντικατοπτρίζει την άποψή του ότι η πραγματοποίηση της μετάδοσης, βάσει των αρχών της δημοκρατίας σε έκταση και δωρεάν των αθλητικών γεγονότων πρέπει να υπερισχύει των καθαρά εμπορικών συμφερόντων[semigr ]

3. θεωρεί ότι τα αυξημένα έσοδα από τα δικαιώματα αναμετάδοσης συνέβαλαν σε μεγάλο βαθμό στην προώθηση του αθλητισμού γενικά και στη βελτίωση των διαθεσίμων εγκαταστάσεων για αθλητές κάθε επιπέδου ειδικότερα[semigr ]

4. εκφράζει την ικανοποίησή του για την τροπολογία της 6ης Φεβρουαρίου 1996 στο «Broadcasting Bill» του Ηνωμένου Βασιλείου δια της οποίας εξασφαλίζεται ότι η αναμετάδοση αθλητικών γεγονότων γενικού ενδιαφέροντος δεν θα αποτελεί αποκλειστικό προνόμιο των συνδρομητικών σταθμών και θα περιλαμβάνεται στις υπηρεσίες των σταθμών γενικής κάλυψης στη χώρα[semigr ]

5. θεωρεί ότι τα αποκλειστικά δικαιώματα αναμετάδοσης για ορισμένα αθλητικά γεγονότα που συγκεντρώνουν το γενικότερο ενδιαφέρον σε ένα ή περισσότερα κράτη μέλη θα πρέπει να παραχωρούνται σε κανάλια που εκπέμπουν χωρίς κωδικοποίηση, ώστε τα γεγονότα αυτά να παραμένουν προσιτά για το σύνολο του πληθυσμού[semigr ]

6. υπογραμμίζει το δικαίωμα των ΜΜΕ στην ελεύθερη συλλογή ειδήσεων και το δικαίωμα του κοινού στην επαρκή και ταχεία ενημέρωση, πράγμα που συνεπάγεται ότι οι κάτοχοι «αποκλειστικών δικαιωμάτων» δεν επιτρέπεται να εμποδίζουν άλλους τηλεοπτικούς σταθμούς από το να αναμεταδίδουν αποσπάσματα ή περιλήψεις εκδηλώσεων μεγάλου ενδιαφέροντος για το κοινό, με το να ζητούν για την αναμετάδοση των εικόνων αυτών αποζημίωση μεγαλύτερη από την κάλυψη των εξόδων ή με το να θέτουν απαιτήσεις για το χρόνο της αναμετάδοσης[semigr ] επομένως, ζητεί από την Επιτροπή να εκπονήσει νομοθετικές προτάσεις και μία πολιτική ανταγωνισμού τέτοια ώστε να περιορίζεται ο αποκλειστικός χαρακτήρας των δικαιωμάτων αναμετάδοσης αθλητικών συναντήσεων και άλλων δημοσίων εκδηλώσεων υπό το ανωτέρω πνεύμα[semigr ]

7. θεωρεί σκόπιμο το προνόμιο διασφάλισης της ραδιοτηλεοπτικής κάλυψης των εν λόγω εκδηλώσεων να μην αποτελεί αποκλειστικότητα των κρατικών οργανισμών αλλά να επεκτείνεται και στους ιδιωτικούς σταθμούς που παρέχουν εγγυήσεις πλουραλισμού, οικονομικής αξιοπιστίας και τεχνικής αρτιότητας όσον αφορά την κάλυψη στο ύψος των απαιτήσεων που αναφέρονται στο παρόν ψήφισμα και παράλληλα με τις αρχές που διαπνέουν τη δημόσια υπηρεσία[semigr ]

8. θεωρεί καθήκον της Ευρωπαϊκής Ένωσης τον εντοπισμό των καταλλήλων οργάνων επιτήρησης και ελέγχου προκειμένου να αποφευχθεί ο κίνδυνος να υπεισέλθει στη διαπραγμάτευση για τα ραδιοτηλεοπτικά δικαιώματα αθλητικών εκδηλώσεων γενικού ενδιαφέροντος μία αγορά κερδοσκοπικού τύπου αντίθετη με τους κανόνες του πλουραλισμού, της ελεύθερης κυκλοφορίας, του ανταγωνισμού και των ίσων ευκαιριών που θεσπίζει η Συνθήκη για την Ένωση[semigr ]

9. θεωρεί ότι προκειμένου να προωθηθεί ο ανταγωνισμός και να μεγιστοποιηθεί η πρόσβαση του κοινού στον αθλητισμό τα διάφορα δικαιώματα αναμετάδοσης του ιδίου γεγονότος δεν θα έπρεπε να πωλούνται σε έναν μόνο σταθμό υπό μορφήν πακέτου αλλά να διαχωρίζονται και να διοχετεύονται στην αγορά ξεχωριστά (π.χ. ζωντανή τηλεοπτική κάλυψη ενός γεγονότος ξεχωριστή από την τηλεοπτική αναμετάδοση των κυριοτέρων φάσεων και από τα δικαιώματα ραδιοφωνικής αναμετάδοσης)

10. σε περίπτωση κατά την οποία τα δικαιώματα αναμετάδοσης εθνικών αθλητικών εκδηλώσεων έχουν αποκτηθεί σε εθνικό επίπεδο, ζητεί να μεταδίδονται οι εκδηλώσεις αυτές σε όλο το έδαφος της δεδομένης χώρας[semigr ]

11. σε περίπτωση κατά την οποία τα δικαιώματα μετάδοσης μιας αθλητικής εκδήλωσης παραχωρούνται σε κωδικοποιημένο κανάλι, ζητεί να υποχρεούται το κανάλι αυτό, έναντι εύλογης αμοιβής, να θέτει στη διάθεση των άλλων καναλιών που εκδηλώνουν σχετικό ενδιαφέρον αποσπάσματα της εν λόγω εκδήλωσης[semigr ]

12. αναθέτει στον Πρόεδρό του να διαβιβάσει το παρόν ψήφισμα στην Επιτροπή, τις κυβερνήσεις και τα κοινοβούλια των κρατών μελών.